FI Euroopan unionin virallinen lehti CE 84/723

(2004/C 84 E/0812)

KIRJALLINEN KYSYMYS P-1437/03

esittäjä(t): Armin Laschet (PPE-DE) komissiolle

(15. huhtikuuta 2003)

Aihe: Palestiinan itsehallintoviranomaiselle maksettava 10 miljoonan euron suuruinen kuukausittainen suora talousarviotuki

Pitääkö paikkansa, että Euroopan komissio on vuoden 2002 lopusta lähtien lopettanut kuukausittaisen 10 miljoonan euron suuruisen suoran talousarviotuen maksamisen Palestiinan itsehallintoviranomaiselle?

Onko tässä suoran talousarviotuen maksamisen lopettamisessa kyse tilapäisestä toimesta vai onko komissio päättänyt lakkauttaa nämä kuukausittaiset maksut lopullisesti?

Mitkä syyt ovat saaneet komission lopettamaan Palestiinan itsehallintoviranomaiselle maksettavan kuukausittaisen suoran talousarviotuen?

Christopher Patteriin komission puolesta antama vastaus

(27. toukokuuta 2003)

Unionin Palestiinan itsehallintoviranomaiselle maksaman talousarviotuen ensisijaisena tavoitteena on ollut lievittää Israelin hallituksen varainsiirtojen jäädyttämisestä aiheutuvia vaikutuksia ja edistää näin Palestiinan itsehallintoviranomaisen toimintaa sekä välttämättömien rauhan edellytysten palauttamista heti, kun nykyinen kriisi on päättynyt.

Unionin tuki on lyhyellä aikavälillä auttanut estämään palestiinalaisalueiden institutionaalisten rakenteiden romahtamisen. Unionin tuki on myös sidottu ehtoihin, jotka ovat edistäneet Palestiinan itsehallintoviranomaisen uudistamista erityisesti parantamalla Palestiinan itsehallintoviranomaisen julkisen rahoituksen vakautta ja avoimuutta.

Kansainvälinen yhteisö on täysin tunnustanut unionin tuen merkityksen Palestiinan itsehallintoviranomaiselle esimerkiksi Lontoossa 18. ja 19. helmikuuta 2003 pidetyssä kansainvälisten rahoittajien tilapäisen yhdyskomitean kokouksessa (osallistujina muiden muassa Euroopan unioni, Yhdysvallat, Norja ja Maailmanpankki).

Vaikka kriisin taloudelliset vaikutukset edelleen rasittavat Palestiinan itsehallintoviranomaisen varoja, Israelin hallitus on nyt jälleen aloittanut säännölliset varainsiirrot. Tähän mennessä Israelin hallitus on suorittanut ajalta lokakuusta 2002 tammikuuhun 2003 säännölliset kuukausimaksut, jotka on maksettu ajalla joulukuusta 2002 maaliskuuhun 2003. Lisäksi Israelin hallitus on aloittanut uudelleen joulukuusta 2002 erääntyneiden viivästyneiden maksujen suoritukset. Maaliskuuhun 2003 mennessä Palestiinan itsehallintoviranomaiselle on siirretty kaikkiaan 295 miljoonaa euroa.

Tästä syystä unioni on kyennyt suuntaamaan uudelleen Palestiinan itsehallintoviranomaiselle myönnetyn tuen. Näin ollen nykyinen talousarviotukiohjelma korvataan muunlaisilla tukimuodoilla, kuten komissio on ilmoittanut 30. huhtikuuta 2003.

Jos Israel jäädyttää varainsiirrot, päätös paluusta suoraan talousarviotukeen voi olla tarpeen arvioida Palestiinan itsehallintoviranomaisen rahoitusnäkymien perusteella.

Lopulliset kuukausittaiset talousarviotukierät marraskuulta ja joulukuulta 2002 suoritetaan Palestiinan itsehallintoviranomaiselle lähiviikkoina.

Yhteenvedon komission tähänastisesta talousarviotuesta Palestiinan itsehallintoviranomaiselle sisältävä raportti toimitetaan suoraan arvoisalle parlamentin jäsenelle ja parlamentin sihteeristölle.